Advent of Code

Advent of Code — штогадовае мерапрыемства па камп’ютарным праграмаванні, набор задач на калядную тэматыку, якія прапануюцца ў фармаце Адвент-календара. Праводзіцца з 2015 года.

Задачы разлічаны на розны ўзровень кваліфікацыі ўдзельнікаў, правяраюць розныя навыкі, рашаць іх можна на любой мове праграмавання. Каб удзельнікі маглі спаборнічаць у хуткасці рашэння, прадугледжана магчымасць ствараць прыватныя (закрытыя) табліцы лідараў.

Заснаваў мерапрыемства і дагэтуль яго праводзіць інжынер-праграміст Эрык Уостл (Eric Wastl).

 Гісторыя 
Advent of Code быў створаны Уостлам, які па-ранейшаму адзін займаецца падтрымкай праекта і цяпер.

Мерапрыемства было ўпершыню запушчана 1 снежня 2015 года. Да поўначы па часе ўсходняга ўзбярэжжа ЗША (UTC −05:00) на ўдзел у мерапрыемстве зарэгістраваўся 81 чалавек — крыху больш за запланаваную Уостлам колькасць у 70 удзельнікаў. На працягу наступных 12 гадзін далучыліся яшчэ каля 4000 чалавек, што ледзь не прывяло да збою сістэмы. Праз два дні было ўжо каля 15 тысяч удзельнікаў, а да канца мерапрыемства ў 2015 годзе агульная колькасць удзельнікаў вырасла да 52 тысяч.

У 2020 годзе, магчыма, з-за пандэміі COVID-19, наведвальнасць мерапрыемства вырасла на 50 % — больш за 180 тысяч чалавек па ўсім свеце ўзялі ўдзел у Advent of Code.

4 снежня 2022 года Уостл абвясціў, што праект дасягнуў аднаго мільёна зарэгістраваных карыстальнікаў.

 Структура задач 
Кожная задача складаецца з дзвюх частак, якія трэба рашаць па парадку. Другая частка не паказваецца ўдзельніку, пакуль той не дасць правільны адказ на першую частку. За кожную выкананую частку задачы ўдзельніку налічваецца адна залатая зорка, такім чынам, максімальна можна набраць дзве зоркі за дзень.

У задачах ёсць выдуманая перадгісторыя, аднолькавая для ўсіх удзельнікаў, але ўваходныя даныя для разлікаў у кожнага ўдзельніка свае, так што правільныя адказы будуць рознымі.

Задачы публікуюцца штодня з 1 снежня апоўначы па часе ўсходняга ўзбярэжжа ЗША. Час на іх рашэнне не абмежаваны, і задачы мінулых гадоў застаюцца даступнымі для рашэння. Раней Advent of Code складаўся з 25 задач; пачынаючы з 2025 года, колькасць задач скарацілася да 12, бо іх падрыхтоўка аднімала шмат часу.

Некаторыя ўдзельнікі спрабавалі выкарыстоўваць такія інструменты, як  і ChatGPT, для дапамогі ў рашэнні задач. У 2023 годзе Уостл запатрабаваў, каб удзельнікі ўстрымліваліся ад выкарыстання гэтых інструментаў да таго часу, пакуль не запоўніцца глабальная табліца лідараў за дзень (якая існавала ў 2015—2024 гадах); па яго словах, «табліцы лідараў прызначаны для спаборніцтва людзей». Пачынаючы з 2025 года, Уостл спыніў падтрымку глабальнай табліцы лідараў.

 Падрыхтоўка 
Згодна з каментаром у HTML-кодзе на кожнай старонцы вэб-сайта мерапрыемства, платформа для правядзення Advent of Code напісана на мове Perl. Уостл сцвярджае, што самастойна распрацаваў амаль увесь вэб-сайт, у тым ліку яго дызайн, анімацыю, тэксты і задачы. Староннія сэрвісы ўжываюцца для аўтарызацыі карыстальнікаў, аналітыкі і інтэграцыі з сацыяльнымі сеткамі.

Кожны год Уостл загадзя стварае і тэсціруе задачы. Гэта займае 4—5 месяцаў працы штогод.

 Крыніцы 

 Спасылкі 


Катэгорыя:Спаборніцтвы
Катэгорыя:Праграмаванне
Катэгорыя:З’явіліся ў 2015 годзе